TARYBOS SPRENDIMAS
2009 m. birželio 9 d.
dėl Europos Sąjungos tarnautojų teismo teisėjo skyrimo
(2009/474/EB, Euratomas)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 225a straipsnį,
atsižvelgdama į Europos atominės energijos bendrijos steigimo sutartį, ypač į jos 140b straipsnį,
kadangi:
(1)
Europos Sąjungos tarnautojų teismas (toliau - Tarnautojų teismas) buvo įsteigtas Tarybos sprendimu 2004/752/EB, Euratomas (1). Tuo sprendimu Protokolas dėl Teisingumo Teismo statuto šiuo tikslu buvo papildytas priedu (toliau - Teisingumo Teismo statuto I priedas).
(2)
Sprendimu 2005/150/EB, Euratomas (2) Taryba nustatė kandidatų į Tarnautojų teismo teisėjus paraiškų pateikimo ir tvarkymo sąlygas bei tvarką, kaip numatyta Teisingumo Teismo statuto I priedo 3 straipsnio 2 dalyje.
(3)
Sprendimu 2005/49/EB, Euratomas (3) Taryba nustatė Teisingumo Teismo statuto I priedo 3 straipsnio 3 dalyje numatyto komiteto (toliau - komitetas) veiklos taisykles.
(4)
Atsistatydinus vienam iš Tarnautojų teismo teisėjų, viešas kvietimas teikti kandidatų į Tarnautojų teismo teisėjus laikotarpiu nuo 2009 m. rugsėjo 1 d. iki 2015 m. rugpjūčio 31 d. paraiškas buvo paskelbtas 2009 m. kovo 6 d. (4).
(5)
2009 m. kovo 26 d., gegužės 7 d. ir gegužės 25-26 d. buvo surengti komiteto posėdžiai. Pasibaigus diskusijoms, komitetas parengė Teisingumo Teismo statuto I priedo 3 straipsnio 4 dalyje numatytą nuomonę ir sąrašą.
(6)
Pagal EB sutarties 225a straipsnio ketvirtą pastraipą ir EAEB sutarties 140b straipsnio ketvirtą pastraipą Tarnautojų teismo teisėjus skiria Taryba.
(7)
Todėl reikia paskirti vieną asmenį iš Teisingumo Teismo statuto I priedo 3 straipsnio 4 dalyje numatyto sąrašo, siekiant užtikrinti subalansuotą Teismo sudėtį, skiriant narius iš valstybių narių piliečių ir iš kuo platesnės geografinės teritorijos atsižvelgiant į atstovaujamas nacionalines teisines sistemas, kaip numatyta Teisingumo Teismo statuto I priedo 3 straipsnio 1 dalyje,
NUSPRENDĖ:
1 straipsnis
Europos Sąjungos tarnautojų teismo teisėju šešerių metų laikotarpiui nuo 2009 m. rugsėjo 1 d. iki 2015 m. rugpjūčio 31 d. skiriama Maria Isabel ROFES i PUJOL.
2 straipsnis
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Liuksemburge, 2009 m. birželio 9 d.